ಕೊಹ್ಲಿಗೆ 500ರೂ. ದಂಡ ವಿಧಿಸಿದ ಗುರುಗ್ರಾಮ ಮುನಿಸಿಪಲ್ ಕಾರ್ಪೋರೇಶನ್

ಗುರುಗ್ರಾಮ: ವಿಶ್ವಕಪ್ ಟೂರ್ನಿಯ ಭಾಗವಾಗಿ ಇಂಗ್ಲೆಂಡ್ ಪ್ರವಾಸದಲ್ಲಿ ಇರುವ ಟೀಂ ಇಂಡಿಯಾ ನಾಯಕ ವಿರಾಟ್ ಕೊಹ್ಲಿ ಅವರಿಗೆ ಗುರುಗ್ರಾಮ ಮುನಿಸಿಪಲ್ ಕಾರ್ಪೋರೇಶನ್ 500 ರೂ. ದಂಡ ವಿಧಿಸಿದೆ.

ಗುರುಗ್ರಾಮದ ಡಿಎಲ್‍ಎಫ್ ಫೇಸ್ 1 ರಲ್ಲಿ ಕೊಹ್ಲಿ ಅವರ ನಿವಾಸ ಇದ್ದು, ಇಲ್ಲಿ ಅವರ ಕಾರುಗಳನ್ನು ತೊಳೆಯಲು ಕುಡಿಯುವ ನೀರನ್ನು ಬಳಕೆ ಮಾಡಿದ್ದಾಗಿ ಮುನಿಸಿಪಲ್ ಕಾರ್ಪೋರೇಶನ್ ದಂಡವನ್ನು ಹಾಕಿದ್ದು, ಈ ಕುರಿತ ಚಲನ್ ಅನ್ನು ನಿವಾಸಕ್ಕೆ ಕಳುಹಿಸಿಕೊಟ್ಟಿದೆ.

ಸ್ಥಳೀಯ ಮಾಧ್ಯಮ ವರದಿಯ ಅನ್ವಯ ಕೊಹ್ಲಿ ನಿವಾಸದ ಸನಿಹ ಇರುವ ಸ್ಥಳೀಯರು ಈ ಬಗ್ಗೆ ಕಾರ್ಪೋರೇಶನ್‍ಗೆ ದೂರು ನೀಡಿದ್ದು, ಈ ದೂರಿನಲ್ಲಿ ಕೊಹ್ಲಿ ನಿವಾಸದಲ್ಲಿ ಇರುವ ಅರ್ಧ ಡಜನ್ ಕಾರುಗಳನ್ನು ಸಾವಿರಾರು ಲೀಟರ್ ಕುಡಿಯುವ ನೀರನ್ನು ಬಳಸಿ ತೊಳೆಯುತ್ತಾರೆ ಎಂದು ಆರೋಪಿಸಿದ್ದಾರೆ. ಈ ದೂರಿನ ಅನ್ವಯ ಸದ್ಯ ಕ್ರಮಕೈಗೊಳ್ಳಲಾಗಿದೆ.

ಗುರುಗ್ರಾಮದ ಸೇರಿದಂತೆ ಉತ್ತರ ಭಾರತದ ಹಲವು ನಗರಗಳಲ್ಲಿ ಬೇಸಿಗೆಯಲ್ಲಿ ಬಿಸಿಲಿನ ತಾಪಮಾನ ಹೆಚ್ಚಾಗಿರುವುದರಿಂದ ನೀರಿನ ಸಮಸ್ಯೆ ಹೆಚ್ಚಾಗುತ್ತದೆ. ಪರಿಣಾಮ ಸ್ಥಳೀಯ ಸರ್ಕಾರಗಳು ನೀರಿನ ಬಳಕೆ ಮೇಲೆ ಹೆಚ್ಚಿನ ನಿಗಾ ವಹಿಸಿದೆ. ಸದ್ಯ ಕೊಹ್ಲಿ ಸೇರಿದಂತೆ ಇತರೇ 10 ನಿವಾಸಗಳ ಮಾಲೀಕರಿಗೂ ನೀರಿನ ವ್ಯರ್ಥ ಮಾಡಿದ ಹಿನ್ನೆಲೆಯಲ್ಲಿ ದಂಡ ವಿಧಿಸಲಾಗಿದೆ. ಅಲ್ಲದೇ ನೀರನ್ನು ವ್ಯರ್ಥವಾಗಿ ಪೋಲು ಮಾಡುವುದನ್ನು ಮುಂದುವರಿಸಿದರೆ ಕಠಿಣ ಕ್ರಮಕೈಗೊಳ್ಳುವುದಾಗಿ ಎಚ್ಚರಿಕೆಯನ್ನು ನೀಡಿದೆ.